钦定古今图书集成/明伦汇编/人事典/第081卷 > 新论 > 《类感》
## 钦定古今图书集成/明伦汇编/人事典/第081卷 > 新论 > 《类感》

方以类聚，物以群分，声以同应，气以异乖。其类苟聚，
虽远不离；其群苟分，虽近未合。故铜山崩蜀，钟鸣于
晋，淄渑共川，色味异质，感应必类，自然之数也。是以
飞行者，阳之群也；蛰伏者，阴之类也。故曰：“夏至而鹿
角解，月亏而蚌蛤胎，麒麟斗而日蚀，鲸鱼死而彗星
出，东风至而酒盈溢，蚕含丝而商弦绝，新谷祭而旧
谷缺。龙举一井而云弥九天，虎啸一谷而风扇万里。
阳燧在掌而太阳火，方珠运握而少阳水。类感之也，
箕丽于月而飘风起，毕动于天而骤雨散。天将风也，
纤尘不动而𪉂自鸣；旦且雨也，寸云未布而蚁蚓移矣。巢居知风，穴处识雨，风雨方至而鸟虫应之。太白
晖芒，鸡必夜鸣，火精光盛，马必晨惊。”鸡为兑禽，金为
兵精，马者《离》畜，火为武神。干戈戢兴，介驷将动，而禽
兽应之。蛙鸣于野，鳖应于渊，腾蛇雄鸣于上风，雌鸣
于下风，而化成形。以斯至精相应，不待召而自感者，
类之所应也。若呼之与响，形之与影。故抱薪投火，燥
者先燃；平地注水，湿者先濡。弹角则目摇，鼓舟而波
涌。物以类相感，神以“气相化也”，岂以人情者哉。